| *Otidiphaps nobilis* |
| --- |
| *O. nobilis aruensis* no zoo de Cincinnati. |
| Estado de conservación |
| Pouco preocupante |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Aves |
| Subclase: | Neornithes |
| Infraclase: | Neognathae |
| (sen clasif.): | Columbimorphae |
| Orde: | Columbiformes |
| Familia: | Columbidae |
| Subfamilia: | **Otidiphabinae** |
| Xénero: | ***Otidiphaps***Gould, 1870 |
| Especie: | ***O. nobilis*** |

 |
| Nome binomial |
| ***Otidiphaps nobilis***Gould, 1870 |
| Subespecies |
| *Véxase o texto* |

***Otidiphaps nobilis***, coñecida na bibliografía internacional como **pomba faisán**, é unha especie de ave, endémica de Nova Guinea, pertencente á subclase das neornites, infraclase dos neognatos, superorde das neoaves, granorde dos columbimorfos, orde das columbiformes, e da súa única familia dos colúmbidos, e tamén a única da subfamilia dos otidifabinos, así como a única representante do único xénero desta, *Otidiphaps.*

Características
---------------

Trátase dunha gran pomba terrestre, que se asemella a un faisán na súa morfoloxía externa, particularmente na súa cola comprimida lateralmente e as ás arredondadas, ao que alude o seu nome vulgar. Como non hai ninguna ave galiforme en Nova Guinea, a pomba faisán ocupa o nicho ecolóxico das perdices ou dos pequenos faisáns, mentres que a súa parente, a pomba coroada (*Goura cristata*), ten un estilo de vida semellante ao dos faisáns máis grandes, pitas do monte ou os pavos.

É unha especie moi silenciosa que se alimenta de sementes e froitos caídos. Aniña no chan baixo árbores e arbustos, poñendo no niño un único ovo que choca durante aproximadamente catro semanas.

Hábitat e distribución
----------------------

O seu hábitat son as selvas chuviosas de Nova Guinea e as illas adxacentes. Pódese atopar en outeiros e áreas montañosas baixas, pero tamén nas terras baixas. Atópase en Indonesia e Papúa Nova Guinea, onde se encontra en Batanta e Waigeo e nas montañas do oeste de Nova Guinea ao leste de Nassau e Oranje Ranges, desde o nivel do mar até os 2 050 m de altura.

Taxonomía
---------

### Descrición

Tamto o xénero como a especie foron descritos en 1870 polo naturalista e ornitólogo inglés John Gould, na páxina 62 da súa obra *The Annals and magazine of natural history; inluding zoology, botany, and geology*.

### Etimoloxías

O nome científico do xénero fai referencia ás súas similitudes coa familia das avetardas (*Otididae*). Concretamente, o nome *Otidiphaps* está formado polos elementos do latín científico *otid-* e *-phaps* (ambos tirados do grego antigo, e unidos por un *-i-* epentético para faciliar a pronuncia). O primeiro elemento está tirado da raíz do xenitivo do nome ὠτίς *ōtís*, 'abetarda'; e o segundo, de φάψ *pháps*, 'pomba salvaxe'.

O nome común reflixte a súa adaptación a manterse no solo do bosque como un faisán asiático oriental, ao que se parece.

### Subespecies

Segundo o ITIS e a clasificación de referencia do Congreso Ornitolóxico Internacional, a especie comprende as seguintes catro subespecies:

* *Otidiphaps nobilis* Gould, 1870
	+ *Otidiphaps nobilis aruensis* Rothschild, 1928
	+ *Otidiphaps nobilis nobilis* Gould, 1870
	+ *Otidiphaps nobilis cervicalis* E. P. Ramsay, 1880
	+ *Otidiphaps nobilis insularis* Salvin & Godman, 1883

Status
------

O tamaño da poboación global de *Otidiphaps nobilis* non foi cuantificado, pero a especie descríbese a miúdo como bastante común en zonas montañosas, aínda que localmente escasa nalgures.

Sospéitase que a poboación está diminuíndo lentamente debido á deforestación do seu hábitat forestal primario, pero a taxa de declive non foi cuantificada.

A Unión Internacional para a Conservación da Natureza e dos Recursos Naturais (UICN), tendo en conta que a especie ten unha área de distribución moi grande e que, polo tanto, non se achega aos limiares do criterio de tamaño vulnerábel, e a pesar de que a tendencia da poboación parece estar diminuíndo, non se cre que o descenso sexa o suficientemente rápido como para achegarse aos limiares de vulnerábel. O tamaño da poboación non foi cuantificado, pero non se cre que se achegue aos limiares para o criterio de tamaño da poboación vulnerábel. Por estas razóns a especie é avaliada como *LC* (pouco preocupante).

Galería
-------

* *O. n. aruensis*
* *O. n. insularis*
* *O. n. nobilis*
* *O. n. nobilis*, primeiro plano

Notas
-----

1. 1 2 3  BirdLife International (2016): *Otidiphaps nobilis* na *Lista vermella* da UICN. Versión 2019-1. Consultada o 3 de xuño de 2019.
2. 1 2  *Otidiphaps nobilis* Gould, 1870 no ITIS.
3. ↑  del Hoyo, Elliott & Sargatal 1997.
4. 1 2  Gibbs, D.; Barnes, E. & Cox, J. (2001): *Pigeons and doves: a guide to the pigeons and doves of the world*. New Haven, Connecticut: Yale University Press ISBN 0-3000-7886-2.
5. ↑  Otidiphaps no *Merriam-Webster's Unabriged Dictionary*.
6. ↑  Order Comumbiformes. Family Columbidae, na *IOC World Bird List*. Versión 9, 2019.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Otidiphaps nobilis***  |

|  |  |
| --- | --- |
|  | Wikispecies posúe unha páxina sobre:  ***Otidiphaps nobilis*** |

### Bibliografía

* del Hoyo J. Elliott A. & Sargatal J. (1997): *Handbook of the Birds of the World, Volume 4, Sandgrouse to Cuckoos*. Barcelona: BirdLife International / Lynx Edicions. ISBN 978-84-8733-422-1.
* Josep del Hoyo & Nigel J. Collar, con David A. Christie, Andrew Elliott, Lincoln D. C. Fishpool (2014): *Illustrated Checklist of the Birds of the World, volume 1 (Non-passerines), Handbook of the Birds of the World*. BirdLife International, Barcelona: Lynx Edicions. ISBN 978-84-9655-394-1.

### Outros artigos

* Columbiformes
* Colúmbidos

### Ligazóns externas

* *Otidiphaps nobilis*. Pheasant pigeon na ADW.
* Green Naped Pheasant Pigeon. *Otidiphaps nobilis* Gould 1870 na EOL.
* *Otidiphaps nobilis* - Pheasant Pigeon en Oiseaux.net *(en francés)*.
* *Otidiphaps nobilis* Gould, 1870 en Avibase *(en inglés)*.
* Pheasant Pigeon (*Otidiphaps nobilis*) is being split: list O. insularis as Endangered and O. aruensis as Vulnerable? Arquivado 04 de marzo de 2016 en Wayback Machine.

|  |  |
| --- | --- |
| Control de autoridades | 
* Wd: Q662429
* EBID: ID

 |

|  |  |
| --- | --- |
| Identificadores taxonómicos | 
* ADW: Otidiphaps\_nobilis
* Avibase: 5C686F54B67CFAE1
* BirdLife: 22725247
* eBird: phepig1
* GBIF: 2495924
* iNaturalist: 3597
* IRMNG: 10195549
* ITIS: 177270
* IUCN: 22725247
* NCBI: 187130
* Xeno-canto: Otidiphaps-nobilis

 |